Document ID: 32010L0066

DIREKTIVA SVETA 2010/66/EU
z dne 14. oktobra 2010
o spremembi Direktive 2008/9/ES o podrobnih pravilih za vračilo davka na dodano vrednost, opredeljenih v Direktivi 2006/112/ES, davčnim zavezancem, ki nimajo sedeža v državi članici vračila, ampak v drugi državi članici
SVET EVROPSKE UNIJE JE -
ob upoštevanju Pogodbe o delovanju Evropske unije in zlasti člena 113 Pogodbe,
ob upoštevanju predloga Evropske komisije,
po posredovanju osnutka zakonodajnega akta nacionalnim parlamentom,
ob upoštevanju mnenja Evropskega parlamenta (1),
ob upoštevanju mnenja Evropskega ekonomsko-socialnega odbora (2),
v skladu s posebnim zakonodajnim postopkom,
ob upoštevanju naslednjega:
(1)
Direktiva 2008/9/ES (3) o podrobnih pravilih za vračilo davka na dodano vrednost (DDV), opredeljenih v Direktivi 2006/112/ES, davčnim zavezancem, ki nimajo sedeža v državi članici vračila, ampak v drugi državi članici, se uporablja za zahtevke za vračilo predložene po 31. decembru 2009.
(2)
Da bi države članice lahko uporabljale Direktivo 2008/9/ES morajo razviti elektronski portal, preko katerega davčni zavezanci, ki imajo sedež v državi članici, predložijo zahtevke za vračilo DDV, ki je zaračunan v državi članici, kjer nimajo sedeža. Ti elektronski portali bi morali delovati s 1. januarjem 2010.
(3)
Številne resne zamude in določeni tehnični problemi so vplivali na razvoj in delovanje elektronskih portalov v omejenem številu držav članic in s tem preprečili pravočasno predložitev nekaterih zahtevkov za vračilo. V skladu z Direktivo 2008/9/ES je treba zahtevek državi članici sedeža predložiti najpozneje do 30. septembra koledarskega leta, ki sledi letu zadnjega obdobja vračila. Zaradi tega roka in pomanjkljivega delovanja nekaterih elektronskih portalov obstaja tveganje, da nekateri davčni zavezanci ne bi imeli priložnosti za uveljavitev svoje pravice do odbitka DDV na stroške, ki so nastali leta 2009. Zato je treba za zahtevke, ki se nanašajo na obdobja vračila v letu 2009, izjemoma podaljšati rok na 31. marec 2011.
(4)
V skladu s točko 34 Medinstitucionalnega sporazuma o boljši pripravi zakonodaje (4) se države članice spodbuja, da za lastne potrebe in v interesu Unije pripravijo in objavijo preglednice primerjave med to direktivo in ukrepi sprejetimi za njen prenos.
(5)
Da bi se zagotovilo, da davčnim zavezancem za zahtevke, ki se nanašajo na obdobja vračila leta 2009, ne bo treba upoštevati roka 30. septembra 2010, bi se morala ta direktiva uporabljati od 1. oktobra 2010.
(6)
Zato je treba Direktivo 2008/9/ES ustrezno spremeniti -
SPREJEL NASLEDNJO DIREKTIVO:
Člen 1
V členu 15(1) Direktive 2008/9/ES se doda naslednji pododstavek:
„Zahtevki za vračilo, ki se nanašajo na obdobja vračila v letu 2009, se državi članici sedeža predložijo najpozneje 31. marca 2011.“
Člen 2
1. Države članice sprejmejo zakone in druge predpise, potrebne za uskladitev s to direktivo, z učinkom 1. oktobra 2010. O tem nemudoma obvestijo Komisijo.
Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.
2. Države članice sporočijo Komisiji besedila bistvenih določb nacionalnih predpisov, sprejetih na področju, ki ga ureja ta direktiva.
Člen 3
Ta direktiva začne veljati dan po objavi v Uradnem listu Evropske unije.
Uporablja se od 1. oktobra 2010.
Člen 4
Ta direktiva je naslovljena na države članice.
V Luxembourgu, 14. oktobra 2010

Labels: 3
2